## Obvezatne upute I. o redoslijedu izbornih radnji i tijeku rokova po Zakonu o izboru predsjednika Republike Hrvatske

### NN 143/1999 (23.12.1999.), Obvezatne upute I. o redoslijedu izbornih radnji i tijeku rokova po Zakonu o izboru predsjednika Republike Hrvatske

# DRŽAVNO IZBORNO POVJERENSTVO

Temeljem članka 22. stavka 1. točka 2. Zakona o
izboru predsjednika Republike Hrvatske (»Narodne novine«,
br. 22/92, 42/92 i 71/97) Državno izborno povjerenstvo Republike
Hrvatske, propisuje

## OBVEZATNE UPUTE I.

### O REDOSLIJEDU IZBORNIH RADNJI I TIJEKU ROKOVA PO ZAKONU O IZBORU PREDSJEDNIKA REPUBLIKE HRVATSKE

1. Odlukom Vlade Republike Hrvatske od 21. prosinca 1999. raspisani
su izbori za predsjednika Republike Hrvatske.

2. Rokovi teku od dana

25. prosinca 1999. u 00:00 sati.

(članak 3.)

3. Prijedlozi kandidata za predsjednika Republike Hrvatske moraju
prispjeti Državnom izbornom povjerenstvu najkasnije u roku
od 12 dana, dakle najkasnije do

5. siječnja 2000. u 24:00 sata.

(članak 10. stavak 1.)

4. Državno izborno povjerenstvo objavit će u roku od
48 sati listu kandidata za predsjednika Republike Hrvatske u svim
dnevnim novinama u Republici Hrvatskoj i na Hrvatskoj radioteleviziji,
te je u istom roku dostaviti diplomatsko-konzularnim predstavništvima
radi njezine javne objave u inozemstvu, dakle najkasnije do

7. siječnja 2000. u 24:00 sata.

(članak 11.)

5. Izborna promidžba počinje danom objave lista kandidata
za predsjednika Republike Hrvatske, a završava 24 sata prije
dana održavanja izbora, dakle

od 8. siječnja 2000. u 00:00 sati

do 22. siječnja 2000. u 24:00 sata

(članak 13.)

6. Zabrana izborne promidžbe (izborna šutnja) - objavljivanje
procjene izbornih rezultata, kao i objavljivanje prethodnih neslužbenih
rezultata izbora, objavljivanje fotografija u sredstvima javnog
priopćavanja, davanja izjava i intervjua kandidata, te navođenja
njihovih izjava ili pisanih djela, traje

od 23. siječnja 2000. u 00:00 sati

do 24. siječnja 2000. u 24:00 sata

(članak 15.)

7. Gradsko, odnosno općinsko izborno povjerenstvo mora imenovati
članove i zamjenike članova biračkih odbora
najkasnije pet dana prije dana izbora, dakle najkasnije do

18. siječnja 2000. u 24:00 sata

(članak 24. stavak 3.)

8. Državno izborno povjerenstvo za biračka mjesta
u inozemstvu, a gradska odnosno općinska izborna povjerenstva
za područje Republike Hrvatske moraju objaviti biračka
mjesta, s naznakom koji će birači glasovati na pojedinom
biračkom mjestu najkasnije pet dana prije dana izbora,
dakle najkasnije do

18. siječnja 2000. u 24:00 sata

(članak 25. stavak 3.)

9. Ministar uprave, na prijedlog ministra obrane, odredit će
biračka mjesta na kojima će glasovati birači
na službi u oružanim snagama Republike Hrvatske.

Ministar pomorstva, prometa i veza odredit će biračka
mjesta na kojima će glasovati birači koji se kao
članovi posade pomorskih i riječnih brodova Hrvatske
trgovačke mornarice na dan izbora zateknu izvan granica
Republike Hrvatske.

Ministar pravosuđa odredit će biračka mjesta
na kojima će glasovati birači lišeni slobode,

najkasnije do

18. siječnja 2000. u 24:00 sata

(članak 34. u svezi članka 25. stavka 3.)

10. Glasovanje traje neprekidno

24. siječnja 2000. od 7:00 do 19:00 sati

Birališta se zatvaraju u 19,00 sati, ali će se biračima
koji su se zatekli na biralištu omogućiti glasovanje.

U diplomatsko-konzularnim predstavništvima vrijeme se računa
o lokalnom vremenu.

(članak 31.)

11. Birački odbor mora dostaviti zapisnik o svom radu s
ostalim izbornim materijalom gradskom odnosno općinskom
izbornom povjerenstvu najkasnije u roku od 12 sati od zatvaranja
birališta, dakle najkasnije do

25. siječnja 2000. u 7:00 sati

(članak 37. stavak 1.)

12. Birački odbor u hrvatskom diplomatsko-konzularnom predstavništvu
dostavlja izborne materijale neposredno Državnom izbornom
povjerenstvu u roku od 12 sati od zatvaranja birališta, dakle
najkasnije do

25. siječnja 2000. u 7:00 sati

(članak 37. stavak 2.)

13. Gradska odnosno općinska izborna povjerenstva zbrojit
će rezultate glasovanja na biračkim mjestima na svom
području najkasnije u roku od 24 sata, od sata zatvaranja
birališta, dakle najkasnije do

25. siječnja 2000. u 19:00 sati

(članak 38. stavak 1.)

14. Državno izborno povjerenstvo odredit će način
i rok u kojem gradska odnosno općinska izborna povjerenstva
moraju dostaviti izborne rezultate na svom području, zajedno
sa zapisnikom o svom radu.

(članak 38. stavak 2.)

15. Državno izborno povjerenstvo utvrđuje rezultate izbora
za predsjednika Republike Hrvatske na temelju rezultata glasovanja
na svim biračkim mjestima.

Kad utvrdi rezultate izbora za predsjednika Republike Hrvatske,
Državno izborno povjerenstvo će odmah objaviti:

1. - broj birača upisanih u popise birača;

- broj birača koji su glasovali,

- koliko je glasova dobio pojedini kandidat,

- koliko je bilo nevažećih listića;

2. ime i prezime kandidata koji je izabran

(članak 41. stavak 1.)

ZAŠTITA IZBORNOG PRAVA

16. Ustavni sud Republike Hrvatske nadzire ustavnost i zakonitost
izbora za predsjednika Republike Hrvatske i rješava izborne
sporove.

(članak 43.)

17. Prigovor zbog nepravilnosti u postupku kandidiranja mogu podnijeti
političke stranke, dvije ili više političkih
stranaka, odnosno birači koji su predložili kandidata
za predsjednika Republike Hrvatske kao i kandidat za predsjednika
Republike Hrvatske.

Prigovor zbog nepravilnosti u postupku izbora može podnijeti
samo ona politička stranka, dvije ili više političkih
stranaka i birači o čijim se kandidatima glasovalo
na izborima za predsjednika Republike o kojima se glasovalo.

(članak 44. stavak 1. i 2.)

18. Zbog nepravilnosti u postupku kandidiranja i u postupku izbora
za predsjednika Republike Hrvatske, prigovor se podnosi Državnom
izbornom povjerenstvu u roku od

48 sati računajući od isteka dana kad je izvršena
radnja na koju je stavljen prigovor, dakle od

00:00 sati sljedećeg dana

(članak 45. stavak 1.)

19. Državno izborno povjerenstvo dužno je donijeti rješenje
o prigovoru u roku od

48 sati od isteka dana kada je dostavljen prigovor, odnosno od
isteka dana kada su dostavljeni izborni materijali na koje se
odnosi prigovor, dakle od

00:00 sati sljedećeg dana

(članak 45. stavak 2.)

20. Protiv rješenja Državnog izbornog povjerenstva podnositelj
prigovora, kao i kandidat za predsjednika Republike Hrvatske imaju
pravo žalbe Ustavnom sudu Republike Hrvatske. Žalba
se podnosi putem Državnog izbornog povjerenstva, u roku od

48 sati računajući od isteka dana kad je primljeno
pobijano rješenje, dakle od

00:00 sati sljedećeg dana

(članak 47. stavak 1., 2. i 3.)

21. Ustavni sud Republike Hrvatske dužan je donijeti odluku
u roku od

48 sati od isteka dana kada je primio žalbu, dakle od

00:00 sati sljedećeg dana

(članak 47. stavak 5.)

22. Podneseni prigovor, odnosno žalba ne odgađaju obavljanje
izbornih radnji, pa niti objavljivanje izbornih rezultata.

(članak 48.)

23. Ove Obvezatne upute stupaju na snagu danom objave u »Narodnim
novinama«.

Klasa: 020-03/99-02/01
Urbroj: 599-99-1
Zagreb, 22. prosinca 1999.

Predsjednik
**Marijan Ramušćak,** v. r.

Uputa, NN 143/1999-2166